**Izbor prolaznog života**

U srcu drevne Australije, daleko od modernih gradova, ležala je tajanstvena dolina Yarra. Bila je skrivena među visokim stijenama i prašnjavim crvenim pustinjama. Pričalo se da je ta dolina mjesto gdje vrijeme stoji, a oni koji je pronađu, nikada ne ostare.

Jednog dana mladi istraživač Ethan krenuo je u potragu za Yarrinim čudima. Opasan samo kompasom i starom mapom lutao je kroz pustinju danima. Na rubu očaja, ugledao je stari aboridžinski simbol urezan u kamen, znak da je blizu. Simbol je izgledao kao krug, u sredini se nalazila točka. Iznad simbola bila je strelica prema gore. Simbol je bio napisan bijelom kredom. Prateći simbole, stigao je do doline. Unutra ga je dočekao prizor koji nikada nije mogao zamisliti. Krajolik je bio prepun bujnih šuma, rijeka koje sjaje pod suncem, a u zraku su lepršali drevni leptiri. Leptiri su bili veći od današnjih leptira i imali su tajanstvene šare. Bili su bež boje i imali su crne točkice. U središtu doline stajalo je ogromno stablo, staro tisućama godina. Prema legendi, tko god popije vodu iz izvora ispod stabla, dobiva beskrajni život.

Ethan je kleknuo, uhvatio šaku vode, ali u tom trenutku čuo je šapat. „Svaka vječnost nosi svoju cijenu“, upozorila ga je tiha ženska sjena. Ethan je stajao neodlučno, gledajući u mirnu vodu izvora pod starim drvetom. Šapat koji je čuo još uvijek mu je odzvanjao u mislima: „Svaka vječnost nosi svoju cijenu.“ Ženska sjena bila je nestvarna, gotovo nevidljiva, ali njena prisutnost bila je stvarna poput zraka koji je disao. Je li trebao riskirati i popiti vodu? Obećanje besmrtnosti bilo je primamljivo, ali što je točno cijena? Dok je razmišljao, iza njega se začuo šum lišća. Okrenuo se i ugledao starca u aboridžinskoj odjeći. Imao je lice prekriveno drevnim tetovažama, nacrtanima bijelom kredom za lice. Tetovaže su mu prekrivale skoro cijelo lice i imale su puno detalja. Nagnuo se na štap i rekao: „Mnogi su došli prije tebe, mladiću. Svi su tražili besmrtnost, ali su zaboravili što znači živjeti.“ Ethan je zastao. „Što ti znaš o ovom mjestu?“ upitao je. „Ja sam čuvar doline,“ odgovorio je starac. „Voda može dati vječni život, ali to je dar koji ne možeš lako odbaciti. Svijet se mijenja, a ti ćeš ostati isti. Gledat ćeš kako vrijeme prolazi, a ti nećeš.“ Ethan se zamislio. Je li vječnost zaista vrijedna toga da budeš sam, zarobljen u istom trenutku?

Ethan je spustio ruku i povukao se od izvora. Starac ga je promatrao tiho, kao da je već znao njegovu odluku. „Odabrao si mudro,“ rekao je naposljetku. „Vječnost je teret koji malo tko može podnijeti.“ Ethan je zakoračio van, a sunce pustinje obasjalo ga je. Iza sebe je ostavio dolinu Yarra, ali u srcu je nosio njene lekcije. Svaki novi dan bio je dar, i konačno je shvatio pravu vrijednost prolaznog života.

POHVALA

Ria Presečki

5. razred

OŠ K. Š. Gjalskog Zabok

Mentorica: Tina Marušić